
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 27 februarie  2007               

Pl-x  81 /2007                      


A V I Z

         asupra propunerii legislative privind instituirea Premiului naţional ”Sofia Nădejde”
               În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea Premiului naţional ”Sofia Nădejde”, trimisă cu adresa nr. Pl-x  81 din 19 februarie 2007  şi înregistrată cu nr.31/156 din 20 februarie 2007.
Senatul, în calitate de primă Cameră sesizată, a respins propunerea legislativă, în şedinţa din 15 februarie 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
               Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă menţionată mai sus, în şedinţa din  27   februarie 2007.

              Membrii comisiei au examinat propunerea legislativă supusă avizării, expunerea de motive, punctul de vedere al Guvernului transmis cu adresa nr.3177 din 20.10.2006, prin care nu susţine adoptarea acestei iniţiative legislative  întrucât nu sunt făcute propuneri realiste privind modalitatea de asigurare a surselor aferente premiului şi avizul favorabil, cu unele observaţii şi propuneri, al Consiliului Legislativ, nr.1250 din 18.09.2006.
              S-a reţinut că iniţiativa legislativă are ca obiect de reglementare instituirea unui premiu anual destinat acelor emisiuni sau reclame comerciale difuzate de mijloacele audiovizuale de comunicare în masă care combat atitudinile discriminatorii şi promovează parteneriatul de gen.
Dispoziţiile propuse au implicaţii asupra bugetului de stat, influenţa negativă asupra bugetului de stat, estimată de Guvern pentru anul 2007, fiind de 35.300 lei, fără să se facă propuneri realiste în vederea acoperirii minusului de venituri,  în conformitate cu prevederile art. 15 din Legea nr.500/2002 privind finanţele publice. Nu sunt respectate, astfel, dispoziţiile art.138 alin.(5) din Constituţia României.
               În urma dezbaterilor, Comisia juridică, de disciplină şi imunităţi a hotărât,  cu  unanimitate de voturi, avizarea  negativă   a  propunerii legislative privind instituirea Premiului naţional „Sofia Nădejde”.
 În raport de obiectul şi conţinutul reglementării,  propunerea legislativă face parte din categoria legilor ordinare.
                            PREŞEDINTE,                               SECRETAR,

                            Sergiu ANDON                              George BĂEŞU

      Consilier,
      Cecilia Păduroiu

